5 Ka gonne Jehofa a le lorato, o ne a tlhaloganya gore ga se mongwe le mongwe yo o ka kgonang go ntsha setlhabelo ka tsela e e tshwanang, ka jalo, o ne a batla gore mongwe le mongwe a ntshe go ya kafa a kgonang ka teng. Molao wa ga Jehofa o ne o bontsha gore madi a phologolo a tshwanetse go tshololwa, e leng se e neng e tla nna “moriti wa dilo tse di molemo tse di tla tlang” ka Morwawe e bong Jesu. (Baheb. 10:1-4) Le fa go ntse jalo, Jehofa o ne a fetofetoga le maemo mo kgannyeng ya go diragatsa molao ono. Ka sekai, Modimo o ne a amogela tshupelo ya maeba fa motho a ne a sa kgone go ntsha setlhabelo sa leruo. Ka jalo, tota le batho ba ba humanegileng ba ne ba ka kgona go ntshetsa Jehofa setlhabelo ba itumetse. (Lefi. 1:3, 10, 14; 5:7) Le fa gone diphologolo tse di neng di ntshiwa setlhabelo di ne di farologane, go ne go na le dilo tse pedi tse motho yo o neng a ntsha setlhabelo sa go ithaopa a neng a tshwanetse go di dira.